赵汝腾
乙卯仲春丁奠毕作王颂一首呈承祭之王颂曰
於穆素王，天纵将圣。
小用于鲁，振挈纲领。
莱兵面却，齐人退听。
三都隳奸，两观锄佞。
市无饰贾，朝无乱政。
少壮悉逊，道涂不竞。
曲阜大治，诸侯交儆。
女乐间之，可以出迸。
俟膰不至，于卫之境。
留不暖席，去复俄顷。
秘围于匡，幸释以甯。
归主蘧瑗，耻居次乘。
彷徨过宋，流离在郑。
{左鬼右隹}恶羽礼，木不留影。
立郭东门，累然谁省。
在陈徘徊，弗授寸柄。
河水洋洋，不渡者命。
蒲盟止兵，蔡惧设穽。
楚尼书社，彼哉谗胜。
辙环靡归，不容何病。
十有四年，鲁复来聘。
亦莫果用，六经是订。
易系礼编，诗删书定。
私淑三千，弦歌雩咏。
维持太极，与天地并。
贤於尧舜，功用之盛。
专飨南面，此感彼应。
笾豆牲牢，庭燎辉映。
万有千载，垂于祀令。
承祭儒绅，孰取不敬。
何以事之，存心养性。